તબીબી વ્યવસાયવ માટે લાંછનરૂપ કેસની જસ્ટિસ અભિલાષાકુમારીને માનવ અધિકારના એન્ગલથી સ્ક્રુટિની કરી હતી. જેમાં એવું તારણ આપ્યું હતું કે,‘દારૂ પીધેલાં સિનીયર ડોક્ટરની વર્તણૂંક અને જે રીતે બાળકીની પરિસ્થિતિને હોસ્પિટલ દ્વારા બે દિવસ સુધી હળવાશથી લેવામાં આવી એ નબળા અને નિર્બળ દર્દીઓ પ્રત્યેની તંત્રની તુચ્છ ભાવના દર્શાવે છે. જ્યારે ડોક્ટર્સ, નર્સો અને હોસ્પિટલનો સ્ટાફ સમૃદ્ધ અને સશક્ત ન હોય એવા નિર્બળ અને અશક્ત દર્દીઓ, તેમના કુટુંબ સાથે આવી વર્તણૂંક કરે ત્યારે ચોક્કસ માનવીય અધિકારોનું મૂલ્યાંકત કરતી વખતે ઝીણવટભરી તપાસ કરવામાં આવશે.' આ ઉપરાંત તેમણે ઉમેર્યુ કે, 'સ્ત્રી-પુરુષ, અમીર-ગરીબ, યુવાન-વૃદ્ધ દરેકને ગુણવત્તા સભર સ્વાસ્થ્ય ભોગવવાનો હક છે. બંધારણનું આર્ટિકલ ૨૧ જીવન જીવવાનો અધિકાર આપે છે, જેમાં સ્વાસ્થ્ય અને સન્માનનો અધિકાર પણ સમાહિત છે. ત્યારે સમાજના સામાન્ય અને આર્થિક નબળા વર્ગમાંથી આવતી વ્યક્તિઓને યોગ્ય સ્વાસ્થ્ય સુવિધાઓ મળી રહે એ અત્યંત મહત્ત્વપૂર્ણ છે. આ દ્રષ્ટિકોણથી કેસને જોતાં માનવ અધિકારના કાયદાની ધારા ૨(૧)(ડી) મુજબ મૃત બાળકીના માનવીય હકો અને ગૌરવનું હનન થયું છે.’ આ આદેશની કોપી અમદાવાદ મ્યુનિ. કમિશ્નરને મોકલી યોગ્ય કાર્યવાહી કરવા તથા આદેશમાં આપેલાં સૂચનોના અમલીકરણનો અહેવાલ ૨૫મી ઓક્ટોબર સુધીમાં આપાવાની તાકીદ પણ કરાઇ છે.